CELEX: 32020Q1204(01)
Language: el
Date: 2020-05-06 00:00:00
Title: Απόφαση του Διοικητικού Συμβουλίου του Ευρωπαϊκού Κέντρου για την Ανάπτυξη της Επαγγελματικής Κατάρτισης (Cedefop) της 6ης Μαΐου 2020 για την έγκριση εσωτερικών κανόνων που αφορούν περιορισμούς ορισμένων δικαιωμάτων υποκειμένων δεδομένων σχετικά με την επεξεργασία δεδομένων προσωπικού χαρακτήρα στο πλαίσιο της λειτουργίας του Cedefop

4.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 408/12
               
            
         ΑΠΟΦΑΣΗ ΤΟΥ ΔΙΟΙΚΗΤΙΚΟΥ ΣΥΜΒΟΥΛΙΟΥ ΤΟΥ ΕΥΡΩΠΑΪΚΟΥ ΚΕΝΤΡΟΥ ΓΙΑ ΤΗΝ ΑΝΑΠΤΥΞΗ ΤΗΣ ΕΠΑΓΓΕΛΜΑΤΙΚΗΣ ΚΑΤΑΡΤΙΣΗΣ (CEDEFOP)
         της 6ης Μαΐου 2020
         για την έγκριση εσωτερικών κανόνων που αφορούν περιορισμούς ορισμένων δικαιωμάτων υποκειμένων δεδομένων σχετικά με την επεξεργασία δεδομένων προσωπικού χαρακτήρα στο πλαίσιο της λειτουργίας του Cedefop
         ΤΟ ΔΙΟΙΚΗΤΙΚΟ ΣΥΜΒΟΥΛΙΟ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (1) και ιδίως το άρθρο 25,
         Έχοντας υπόψη τον κανονισμό (ΕΕ) 2019/128 του Ευρωπαϊκού Κοινοβουλίου και του Συμβουλίου, της 16ης Ιανουαρίου 2019, σχετικά με την ίδρυση του Ευρωπαϊκού Κέντρου για την Ανάπτυξη της Επαγγελματικής Κατάρτισης (Cedefop) και την κατάργηση του κανονισμού (ΕΟΚ) αριθ. 337/75 του Συμβουλίου (2) και ιδίως το άρθρο 23 παράγραφος 4,
         Έχοντας υπόψη τη γνωμοδότηση του Ευρωπαίου Επόπτη Προστασίας Δεδομένων (ΕΕΠΔ) της 12/12/2019 και τις Κατευθυντήριες Οδηγίες του ΕΕΠΔ για το άρθρο 25 του νέου κανονισμού και τους εσωτερικούς κανόνες (3),
         ΕΚΤΙΜΩΝΤΑΣ ΤΑ ΑΚΟΛΟΥΘΑ:
         
                     (1)
                  
                  
                     Το Сedefop διεξάγει τις δραστηριότητές του σύμφωνα με τον κανονισμό (ΕΕ) 2019/128.
                  
               
                     (2)
                  
                  
                     Σύμφωνα με το άρθρο 25 παράγραφος 1 του κανονισμού (ΕΕ) 2018/1725, οι περιορισμοί της εφαρμογής των άρθρων 14 έως 22 και των άρθρων 35 και 36, καθώς και του άρθρου 4 του εν λόγω κανονισμού, εφόσον οι διατάξεις του αντιστοιχούν στα δικαιώματα και τις υποχρεώσεις που προβλέπονται στα άρθρα 14 έως 22, πρέπει να βασίζονται σε εσωτερικούς κανόνες που θεσπίζονται από το Cedefop, εφόσον δεν βασίζονται σε νομικές πράξεις που εκδίδονται βάσει των Συνθηκών.
                  
               
                     (3)
                  
                  
                     Οι εν λόγω εσωτερικοί κανόνες, συμπεριλαμβανομένων των διατάξεων σχετικά με την εκτίμηση της αναγκαιότητας και της αναλογικότητας ενός περιορισμού, δεν πρέπει να εφαρμόζονται όταν μια νομική πράξη που έχει εκδοθεί βάσει των Συνθηκών προβλέπει περιορισμό των δικαιωμάτων των υποκειμένων των δεδομένων.
                  
               
                     (4)
                  
                  
                     Το Cedefop, κατά την άσκηση των καθηκόντων του όσον αφορά τα δικαιώματα των υποκειμένων των δεδομένων βάσει του κανονισμού (ΕΕ) 2018/1725, εξετάζει κατά πόσον εφαρμόζονται τυχόν εξαιρέσεις που ορίζονται στον εν λόγω κανονισμό.
                  
               
                     (5)
                  
                  
                     Στο πλαίσιο της διοικητικής λειτουργίας του, το Cedefop μπορεί να διεξάγει διοικητικές έρευνες και πειθαρχικές διαδικασίες, να διενεργεί προκαταρκτικές δραστηριότητες που αφορούν περιπτώσεις ενδεχόμενων παρατυπιών που καταγγέλλονται στην Ευρωπαϊκή Υπηρεσία Καταπολέμησης της Απάτης (OLAF), να διεκπεραιώνει υποθέσεις καταγγελίας δυσλειτουργιών, να τηρεί (επίσημες και ανεπίσημες) διαδικασίες σε περίπτωση παρενόχλησης, να εξετάζει εσωτερικές και εξωτερικές καταγγελίες, να διενεργεί εσωτερικούς ελέγχους, να διεξάγει έρευνες μέσω του Υπεύθυνου Προστασίας Δεδομένων («ΥΠΔ»), σύμφωνα με το άρθρο 45 παράγραφος 2 του κανονισμού (ΕΕ) 2018/1725 και εσωτερικές έρευνες ασφαλείας (ΤΠ) και να εξετάζει αιτήματα των μελών του προσωπικού που αφορούν την πρόσβαση στα ιατρικά αρχεία τους.
                     Το Cedefop επεξεργάζεται διάφορες κατηγορίες δεδομένων προσωπικού χαρακτήρα, συμπεριλαμβανομένων των τεκμηριωμένων δεδομένων («αντικειμενικά» δεδομένα όπως στοιχεία ταυτότητας, στοιχεία επικοινωνίας, επαγγελματικά στοιχεία, διοικητικά στοιχεία, δεδομένα που λαμβάνονται από συγκεκριμένες πηγές, ηλεκτρονικές επικοινωνίες και δεδομένα κίνησης) ή/και μη τεκμηριωμένα δεδομένα («υποκειμενικά» δεδομένα σχετικά με την υπόθεση, όπως σκεπτικό, δεδομένα συμπεριφοράς, αξιολογήσεις, στοιχεία απόδοσης και συμπεριφοράς και δεδομένα που σχετίζονται ή υποβάλλονται σε σχέση με το αντικείμενο της διαδικασίας ή δραστηριότητας).
                  
               
                     (6)
                  
                  
                     Το Cedefop, το οποίο εκπροσωπείται από τον εκτελεστικό διευθυντή του, ενεργεί ως υπεύθυνος επεξεργασίας δεδομένων, ανεξάρτητα από περαιτέρω ανάθεση των καθηκόντων του υπεύθυνου επεξεργασίας εντός του Cedefop ώστε να αντικατοπτρίζει επιχειρησιακές αρμοδιότητες για συγκεκριμένες πράξεις επεξεργασίας δεδομένων προσωπικού χαρακτήρα.
                  
               
                     (7)
                  
                  
                     Τα δεδομένα προσωπικού χαρακτήρα φυλάσσονται με ασφάλεια σε ηλεκτρονικό περιβάλλον ή σε έντυπη μορφή ώστε να αποτρέπεται η κατάχρηση ή η παράνομη πρόσβαση σε αυτά από ή η διαβίβασή τους σε πρόσωπα που δεν απαιτείται να τα γνωρίζουν. Ο εξωτερικός πάροχος υπηρεσιών που χρησιμοποιεί το Cedefop είναι υπεύθυνος για την αποθήκευση των ιατρικών αρχείων. Τα δεδομένα προσωπικού χαρακτήρα που υποβάλλονται σε επεξεργασία διατηρούνται μόνο για το διάστημα που είναι αναγκαίο και κατάλληλο για τους σκοπούς για τους οποίους τα δεδομένα υποβάλλονται σε επεξεργασία, για την περίοδο που καθορίζεται στις ανακοινώσεις προστασίας δεδομένων ή στα αρχεία του Cedefop.
                  
               
                     (8)
                  
                  
                     Οι εν λόγω εσωτερικοί κανόνες θα πρέπει να εφαρμόζονται σε όλες τις πράξεις επεξεργασίας που διεξάγονται από το Cedefop κατά τη διενέργεια διοικητικών ερευνών, πειθαρχικών διαδικασιών, προκαταρκτικών δραστηριοτήτων που αφορούν περιπτώσεις ενδεχόμενων παρατυπιών που καταγγέλλονται στην Ευρωπαϊκή Υπηρεσία Καταπολέμησης της Απάτης (OLAF), διαδικασιών καταγγελίας δυσλειτουργιών, (επίσημων και ανεπίσημων) διαδικασιών για υποθέσεις παρενόχλησης, εξέτασης εσωτερικών και εξωτερικών καταγγελιών, εσωτερικών ελέγχων, των ερευνών που διεξάγονται από τον Υπεύθυνο Προστασίας Δεδομένων σύμφωνα με το άρθρο 45 παράγραφος 2 του κανονισμού (ΕΕ) 2018/1725, ερευνών ασφαλείας (ΤΠ) που διεκπεραιώνονται εσωτερικά ή με εξωτερική συμμετοχή (π.χ. CERT-EE) και της εξέτασης αιτημάτων πρόσβασης από μέλη του προσωπικού στα ιατρικά αρχεία τους.
                  
               
                     (9)
                  
                  
                     Οι εν λόγω εσωτερικοί κανόνες θα πρέπει να εφαρμόζονται σε πράξεις επεξεργασίας που διενεργούνται πριν από την έναρξη των διαδικασιών που αναφέρονται ανωτέρω, κατά τη διάρκεια των εν λόγω διαδικασιών και κατά την παρακολούθηση της συνέχειας που δίδεται στο αποτέλεσμα των εν λόγω διαδικασιών. Επίσης, θα πρέπει να περιλαμβάνουν τη συνδρομή και τη συνεργασία που παρέχει το Cedefop σε εθνικές αρχές και διεθνείς οργανισμούς εκτός των διοικητικών ερευνών του.
                  
               
                     (10)
                  
                  
                     Στις περιπτώσεις όπου εφαρμόζονται οι εν λόγω εσωτερικοί κανόνες, το Cedefop πρέπει να αιτιολογεί γιατί οι περιορισμοί είναι απολύτως αναγκαίοι και αναλογικοί σε μια δημοκρατική κοινωνία και να τηρεί την ουσία των θεμελιωδών δικαιωμάτων και ελευθεριών.
                  
               
                     (11)
                  
                  
                     Στο πλαίσιο αυτό, το Cedefop οφείλει να σέβεται, στο μέγιστο δυνατό βαθμό, τα θεμελιώδη δικαιώματα των υποκειμένων των δεδομένων εντός των ανωτέρω διαδικασιών, ιδίως αυτά που αφορούν το δικαίωμα παροχής πληροφοριών στο υποκείμενο των δεδομένων, πρόσβασης από το υποκείμενο των δεδομένων, τα δικαιώματα διόρθωσης, διαγραφής, περιορισμού επεξεργασίας δεδομένων, τα δικαιώματα γνωστοποίησης παραβίασης δεδομένων προσωπικού χαρακτήρα στο υποκείμενο των δεδομένων ή το απόρρητο των επικοινωνιών, όπως αυτά θεσπίζονται στον κανονισμό (ΕΕ) 2018/1725.
                  
               
                     (12)
                  
                  
                     Ωστόσο, το Cedefop μπορεί να υποχρεωθεί να περιορίσει το δικαίωμα πληροφόρησης και άλλα δικαιώματα του υποκειμένου των δεδομένων υπέρ της προστασίας ιδίως των δικών του ερευνών, των ερευνών και διαδικασιών άλλων δημόσιων αρχών, καθώς και των δικαιωμάτων άλλων προσώπων που εμπλέκονται στις έρευνές του ή σε λοιπές διαδικασίες.
                  
               
                     (13)
                  
                  
                     Το Cedefop θα πρέπει να παρακολουθεί περιοδικά κατά πόσο υφίστανται οι όροι που δικαιολογούν τον περιορισμό και να αίρει τον περιορισμό όταν αυτοί έχουν πλέον εκλείψει.
                  
               
                     (14)
                  
                  
                     Ο υπεύθυνος επεξεργασίας δεδομένων θα πρέπει να ενημερώνει τον Υπεύθυνο Προστασίας Δεδομένων όταν υφίσταται πρόθεση εφαρμογής περιορισμού και σε κάθε μεταγενέστερη επανεξέταση και να διασφαλίζει τη συμμετοχή του/της σε όλη τη διάρκεια της διαδικασίας έως την άρση του περιορισμού,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Αντικείμενο και πεδίο εφαρμογής
            
               1.   Η παρούσα απόφαση θεσπίζει τους κανόνες που σχετίζονται με τις προϋποθέσεις βάσει των οποίων το Cedefop δύναται να περιορίσει την εφαρμογή των δικαιωμάτων που θεσπίζονται στα άρθρα 14 έως 21, στα άρθρα 35 και 36, καθώς και στο άρθρο 4 του κανονισμού (ΕΕ) 2018/1725 στο πλαίσιο των διαδικασιών της παραγράφου 2 σύμφωνα με το άρθρο 25 του εν λόγω κανονισμού.
            
            
               2.   Στο πλαίσιο της διοικητικής λειτουργίας του Cedefop, η παρούσα απόφαση ισχύει για τις πράξεις επεξεργασίας δεδομένων προσωπικού χαρακτήρα από το Cedefop για τους εξής σκοπούς: διεξαγωγή διοικητικών ερευνών και πειθαρχικών διαδικασιών, προκαταρκτικές δραστηριότητες που αφορούν περιπτώσεις ενδεχόμενων παρατυπιών οι οποίες καταγγέλλονται στην Ευρωπαϊκή Υπηρεσία Καταπολέμησης της Απάτης (OLAF), διεκπεραίωση υποθέσεων καταγγελίας δυσλειτουργιών, τήρηση (επίσημων και ανεπίσημων) διαδικασιών για υποθέσεις παρενόχλησης, εξέταση εσωτερικών και εξωτερικών καταγγελιών, διενέργεια εσωτερικών ελέγχων, έρευνες που διεξάγονται από τον Υπεύθυνο Προστασίας Δεδομένων σύμφωνα με το άρθρο 45 παράγραφος 2 του κανονισμού (ΕΕ) 2018/1725, έρευνες ασφαλείας (ΤΠ) που διεκπεραιώνονται εσωτερικά ή με εξωτερική συμμετοχή (π.χ. CERT-EE) και εξέταση αιτημάτων πρόσβασης από μέλη του προσωπικού στα ιατρικά αρχεία τους.
            
            
               3.   Οι σχετικές κατηγορίες δεδομένων περιλαμβάνουν τα τεκμηριωμένα δεδομένα («αντικειμενικά» δεδομένα όπως στοιχεία ταυτότητας, στοιχεία επικοινωνίας, επαγγελματικά στοιχεία, διοικητικά στοιχεία, δεδομένα που λαμβάνονται από συγκεκριμένες πηγές, ηλεκτρονικές επικοινωνίες και δεδομένα κίνησης) και/ή μη τεκμηριωμένα δεδομένα («υποκειμενικά» δεδομένα σχετικά με την υπόθεση, όπως σκεπτικό, δεδομένα συμπεριφοράς, αξιολογήσεις, στοιχεία απόδοσης και συμπεριφοράς και δεδομένα που σχετίζονται ή υποβάλλονται σε σχέση με το αντικείμενο της διαδικασίας ή δραστηριότητας).
            
            
               4.   Το Cedefop, κατά την άσκηση των καθηκόντων του όσον αφορά τα δικαιώματα των υποκειμένων των δεδομένων βάσει του κανονισμού (ΕΕ) 2018/1725, εξετάζει κατά πόσον εφαρμόζονται τυχόν εξαιρέσεις που ορίζονται στον εν λόγω κανονισμό.
            
            
               5.   Με την επιφύλαξη των όρων που καθορίζονται στην παρούσα απόφαση, οι περιορισμοί μπορεί να ισχύουν για τα ακόλουθα δικαιώματα: το δικαίωμα παροχής πληροφοριών στο υποκείμενο των δεδομένων, το δικαίωμα πρόσβασης από το υποκείμενο των δεδομένων, τα δικαιώματα δεδομένων που υπόκεινται σε διόρθωση, διαγραφή και περιορισμό επεξεργασίας και τα δικαιώματα γνωστοποίησης παραβίασης δεδομένων προσωπικού χαρακτήρα στο υποκείμενο των δεδομένων και το απόρρητο των ηλεκτρονικών επικοινωνιών.
            
         
         
            Άρθρο 2
            Προδιαγραφές του υπεύθυνου επεξεργασίας και εγγυήσεις
            
               1.   Το Cedefop θεσπίζει τις παρακάτω εγγυήσεις για την πρόληψη της κατάχρησης ή της παράνομης πρόσβασης ή διαβίβασης:
               
                           α)
                        
                        
                           τα έγγραφα φυλάσσονται σε ασφαλισμένα ντουλάπια και είναι προσβάσιμα μόνο από εξουσιοδοτημένο προσωπικό·
                        
                     
                           β)
                        
                        
                           όλα τα ηλεκτρονικά δεδομένα αποθηκεύονται σε ασφαλή εφαρμογή ΤΠ σύμφωνα με τα πρότυπα ασφαλείας του Cedefop, καθώς και σε συγκεκριμένους ηλεκτρονικούς φακέλους οι οποίοι είναι προσβάσιμοι μόνο από εξουσιοδοτημένο προσωπικό. Τα κατάλληλα επίπεδα πρόσβασης παρέχονται μεμονωμένα·
                        
                     
                           γ)
                        
                        
                           Το περιβάλλον ΤΠ του Cedefop είναι προσβάσιμο μέσω ενός συστήματος ενιαίας πρόσβασης μέσω ταυτοποίησης και συνδέεται αυτόματα με το αναγνωριστικό και τον κωδικό πρόσβασης του χρήστη. Τα ηλεκτρονικά αρχεία φυλάσσονται με ασφάλεια για τη διασφάλιση της εμπιστευτικότητας και του απορρήτου των δεδομένων που περιέχονται σε αυτά·
                        
                     
                           δ)
                        
                        
                           Όλα τα πρόσωπα που έχουν πρόσβαση στα δεδομένα δεσμεύονται από την υποχρέωση εμπιστευτικότητας·
                        
                     
                           ε)
                        
                        
                           Ο εξωτερικός πάροχος υπηρεσιών που αποθηκεύει τα ιατρικά αρχεία δεσμεύεται από συμβατικές ρήτρες που αφορούν την εμπιστευτικότητα και την επεξεργασία των δεδομένων προσωπικού χαρακτήρα.
                        
                     
            
               2.   Ο υπεύθυνος επεξεργασίας είναι το Cedefop, εκπροσωπούμενο από τον εκτελεστικό διευθυντή του, ο οποίος μπορεί να μεταβιβάσει την αρμοδιότητα του υπεύθυνου επεξεργασίας. Τα υποκείμενα των δεδομένων ενημερώνονται σχετικά με τον εντεταλμένο υπεύθυνο επεξεργασίας μέσω ανακοινώσεων για την προστασία των δεδομένων ή αρχείων που δημοσιεύονται στον διαδικτυακό τόπο και στο εσωτερικό δίκτυο του Cedefop.
            
            
               3.   Η περίοδος διατήρησης των δεδομένων προσωπικού χαρακτήρα που αναφέρεται στο άρθρο 1 παράγραφος 3 της παρούσας απόφασης δεν υπερβαίνει το διάστημα που είναι αναγκαίο και κατάλληλο για τους σκοπούς για τους οποίους τα δεδομένα υποβάλλονται σε επεξεργασία. Σε κάθε περίπτωση δεν υπερβαίνει την περίοδο διατήρησης που ορίζεται στις ανακοινώσεις προστασίας των δεδομένων ή στα αρχεία που αναφέρονται στο άρθρο 3 παράγραφος 3 της παρούσας απόφασης.
            
            
               4.   Στις περιπτώσεις που το Cedefop εξετάζει το ενδεχόμενο εφαρμογής περιορισμού, σταθμίζεται ο κίνδυνος για τα δικαιώματα και τις ελευθερίες του υποκειμένου των δεδομένων, ιδίως έναντι του κινδύνου για τα δικαιώματα και τις ελευθερίες άλλων υποκειμένων δεδομένων και του κινδύνου της υποβάθμισης της αποτελεσματικότητας των ερευνών ή διαδικασιών του Cedefop, ιδίως μέσω της καταστροφής αποδεικτικών στοιχείων. Οι κίνδυνοι για τα δικαιώματα και τις ελευθερίες του υποκειμένου των δεδομένων αφορούν κατά κύριο λόγο, μεταξύ άλλων, τους κινδύνους φήμης και τους κινδύνους για το δικαίωμα υπεράσπισης και το δικαίωμα ακρόασης.
            
         
         
            Άρθρο 3
            Περιορισμοί
            
               1.   Οποιοσδήποτε περιορισμός εφαρμόζεται μόνο από το Cedefop με βάση έναν ή περισσότερους από τους λόγους που απαριθμούνται στο άρθρο 25 παράγραφος 1 στοιχεία α) έως θ)του κανονισμού (ΕΕ) 2018/1725. Ειδικότερα, στο πλαίσιο των σκοπών της επεξεργασίας δεδομένων προσωπικού χαρακτήρα που αναφέρονται στο άρθρο 1 παράγραφος 2 της παρούσας απόφασης, οι περιορισμοί μπορεί να βασίζονται στους ακόλουθους λόγους:
               
                           α)
                        
                        
                           για τη διενέργεια διοικητικών ερευνών και πειθαρχικών διαδικασιών, οι περιορισμοί μπορεί να βασίζονται στο άρθρο 25 παράγραφος 1 στοιχεία β), γ), ζ) και η) του κανονισμού (ΕΕ) 2018/1725·
                        
                     
                           β)
                        
                        
                           για προκαταρκτικές δραστηριότητες που αφορούν υποθέσεις πιθανών παρατυπιών που αναφέρονται στην Ευρωπαϊκή Υπηρεσία Καταπολέμησης της Απάτης (OLAF), οι περιορισμοί μπορεί να βασίζονται στο άρθρο 25 παράγραφος 1 στοιχεία β), γ), στ), ζ) και η) του κανονισμού (ΕΕ) 2018/1725·
                        
                     
                           γ)
                        
                        
                           για διαδικασίες καταγγελίας δυσλειτουργιών, οι περιορισμοί μπορεί να βασίζονται στο άρθρο 25 παράγραφος 1 στοιχεία β), γ), στ), ζ) και η) του κανονισμού (ΕΕ) 2018/1725·
                        
                     
                           δ)
                        
                        
                           για (επίσημες και ανεπίσημες) διαδικασίες σε περιπτώσεις παρενόχλησης, οι περιορισμοί μπορεί να βασίζονται στο άρθρο 25 παράγραφος 1, στοιχεία β), στ), η) και θ) του κανονισμού (ΕΕ) 2018/1725·
                        
                     
                           ε)
                        
                        
                           για την εξέταση εσωτερικών και εξωτερικών καταγγελιών, οι περιορισμοί μπορεί να βασίζονται στο άρθρο 25 παράγραφος 1 στοιχεία γ), ζ) και η) του κανονισμού (ΕΕ) 2018/1725·
                        
                     
                           στ)
                        
                        
                           για εσωτερικούς ελέγχους, οι περιορισμοί μπορεί να βασίζονται στο άρθρο 25 παράγραφος 1 στοιχεία γ), ζ), και η) του κανονισμού (ΕΕ) 2018/1725·
                        
                     
                           ζ)
                        
                        
                           για έρευνες που διενεργεί ο Υπεύθυνος Προστασίας Δεδομένων σύμφωνα με το άρθρο 45 παράγραφος 2 του κανονισμού (ΕΕ) 2018/1725, οι περιορισμοί μπορεί να βασίζονται στο άρθρο 25 παράγραφος 1 στοιχεία γ), ζ) και η) του εν λόγω κανονισμού·
                        
                     
                           η)
                        
                        
                           για έρευνες ασφαλείας (ΤΠ) που διεκπεραιώνονται εσωτερικά ή με εξωτερική συμμετοχή (π.χ. CERT-ΕΕ), οι περιορισμοί μπορεί να βασίζονται στο άρθρο 25 παράγραφος 1 στοιχεία γ), δ), ζ) και η) του κανονισμού (ΕΕ) 2018/1725·
                        
                     
                           θ)
                        
                        
                           για τη διεκπεραίωση αιτημάτων πρόσβασης από μέλη του προσωπικού στα ιατρικά αρχεία τους, οι περιορισμοί μπορεί να βασίζονται στο άρθρο 25 παράγραφος 1 στοιχείο η) του κανονισμού (ΕΕ) 2018/1725.
                        
                     
            
               2.   Ως ειδική εφαρμογή των σκοπών που περιγράφονται στην παράγραφο 1 ανωτέρω, το Cedefop μπορεί να εφαρμόζει περιορισμούς στα δικαιώματα που προβλέπονται στο άρθρο 1 παράγραφος 5 της παρούσας απόφασης στις ακόλουθες περιπτώσεις:
               
                           α)
                        
                        
                           εάν ένα άλλο θεσμικό και λοιπό όργανο ή οργανισμός της Ένωσης δύναται να περιορίσει την άσκηση των εν λόγω δικαιωμάτων βάσει άλλων πράξεων που προβλέπονται στο άρθρο 25 του κανονισμού (ΕΕ) 2018/1725 ή σύμφωνα με το κεφάλαιο IX του εν λόγω κανονισμού ή με τις ιδρυτικές πράξεις τους και ο σκοπός ενός τέτοιου περιορισμού από άλλα θεσμικά και λοιπά όργανα και οργανισμούς της Ένωσης θα τεθεί σε κίνδυνο, εάν το Cedefop δεν εφαρμόσει ισοδύναμο περιορισμό όσον αφορά τα ίδια δεδομένα προσωπικού χαρακτήρα·
                        
                     
                           β)
                        
                        
                           εάν η αρμόδια αρχή κράτους μέλους δύναται να περιορίσει την άσκηση των εν λόγω δικαιωμάτων βάσει πράξεων που προβλέπονται στο άρθρο 23 του κανονισμού (ΕΕ) 2016/679 του Ευρωπαϊκού Κοινοβουλίου και του Συμβουλίου (4), ή δυνάμει εθνικών μέτρων μεταφοράς του άρθρου 13 παράγραφος 3, του άρθρου 15 παράγραφος 3 ή του άρθρου 16 παράγραφος 3 της οδηγίας (ΕΕ) 2016/680 του Ευρωπαϊκού Κοινοβουλίου και του Συμβουλίου (5) και ο σκοπός ενός τέτοιου περιορισμού από την εν λόγω αρμόδια αρχή κράτους μέλους θα τεθεί σε κίνδυνο, εάν το Cedefop δεν εφαρμόσει ισοδύναμο περιορισμό όσον αφορά τα ίδια δεδομένα προσωπικού χαρακτήρα·
                        
                     
                           γ)
                        
                        
                           όταν η άσκηση των εν λόγω δικαιωμάτων θα μπορούσε να θέσει σε κίνδυνο τη συνεργασία του Cedefop με τρίτες χώρες ή διεθνείς οργανισμούς κατά την άσκηση των καθηκόντων του.
                        
                     Προτού εφαρμόσει περιορισμούς στις περιπτώσεις που αναφέρονται στα στοιχεία α) και β) του πρώτου εδαφίου, το Cedefop ζητεί τη γνώμη των οικείων θεσμικών και λοιπών οργάνων και οργανισμών της Ένωσης ή των αρμόδιων αρχών των κρατών μελών, εκτός αν έχει καταστεί σαφές στο Cedefop ότι η εφαρμογή περιορισμού προβλέπεται σε κάποια από τις πράξεις που αναφέρονται στα εν λόγω στοιχεία.
            
            
               3.   Το Cedefop περιλαμβάνει στις ανακοινώσεις προστασίας δεδομένων ή στα αρχεία - κατά την έννοια του άρθρου 31 του κανονισμού (ΕΕ) 2018/1725 - που δημοσιεύονται στον δικτυακό του τόπο και στο εσωτερικό δίκτυο, για την ενημέρωση των υποκειμένων δεδομένων σχετικά με τα δικαιώματά τους στο πλαίσιο μιας συγκεκριμένης διαδικασίας, πληροφορίες σχετικά με τον ενδεχόμενο περιορισμό των εν λόγω δικαιωμάτων. Οι πληροφορίες υποδεικνύουν τα δικαιώματα που ενδέχεται να περιοριστούν, τους λόγους, καθώς και την πιθανή διάρκεια του περιορισμού.
               Με την επιφύλαξη των διατάξεων του άρθρου 5 παράγραφος 2, το Cedefop, με αναλογικό τρόπο, ενημερώνει επίσης μεμονωμένα όλα τα υποκείμενα των δεδομένων, τα οποία θεωρούνται πρόσωπα που τα αφορά η συγκεκριμένη πράξη επεξεργασίας, για τα δικαιώματά τους σχετικά με υφιστάμενους ή μελλοντικούς περιορισμούς, χωρίς αδικαιολόγητη καθυστέρηση και σε γραπτή μορφή.
            
            
               4.   Οποιοσδήποτε περιορισμός οφείλει να είναι αναγκαίος και αναλογικός, να λαμβάνει υπόψη τους κινδύνους για τα δικαιώματα και τις ελευθερίες των υποκειμένων των δεδομένων και να τηρεί την ουσία των θεμελιωδών δικαιωμάτων και ελευθεριών σε μια δημοκρατική κοινωνία.
            
            
               5.   Εφόσον εξετάζεται το ενδεχόμενο περιορισμού, διενεργείται δοκιμή αναγκαιότητας και αναλογικότητας με βάση τους ισχύοντες κανόνες. Πρέπει να τεκμηριώνεται μέσω ενός εσωτερικού σημειώματος αξιολόγησης για λόγους λογοδοσίας κατά περίπτωση.
            
            
               6.   Οι περιορισμοί αίρονται αμέσως μόλις εκλείψουν οι περιστάσεις που τους δικαιολογούν.
            
         
         
            Άρθρο 4
            Επανεξέταση από τον υπεύθυνο προστασίας δεδομένων
            
               1.   Ο Υπεύθυνος Προστασίας Δεδομένων του Cedefop («ΥΠΔ») ενημερώνεται αμελλητί όταν ο υπεύθυνος επεξεργασίας προτίθεται να περιορίσει την εφαρμογή δικαιωμάτων των υποκειμένων δεδομένων ή επεκτείνει τον περιορισμό σύμφωνα με την παρούσα απόφαση. Ο υπεύθυνος επεξεργασίας παρέχει στον ΥΠΔ πρόσβαση στο αρχείο που περιέχει την αξιολόγηση της αναγκαιότητας και της αναλογικότητας του περιορισμού και τεκμηριώνει την ημερομηνία ενημέρωσης του ΥΠΔ στο αρχείο. Ο ΥΠΔ συμμετέχει σε όλη τη διαδικασία έως την άρση του περιορισμού.
            
            
               2.   Ο ΥΠΔ μπορεί να ζητήσει γραπτώς από τον υπεύθυνο επεξεργασίας να επανεξετάσει την εφαρμογή των περιορισμών. Ο υπεύθυνος επεξεργασίας ενημερώνει γραπτώς τον ΥΠΔ σχετικά με το αποτέλεσμα της αιτούμενης επανεξέτασης.
            
            
               3.   Ο υπεύθυνος επεξεργασίας ενημερώνει τον ΥΠΔ για την άρση του περιορισμού.
            
         
         
            Άρθρο 5
            Περιορισμός του δικαιώματος παροχής πληροφοριών στο υποκείμενο δεδομένων
            
               1.   Σε δεόντως αιτιολογημένες περιπτώσεις και υπό τους όρους που καθορίζονται στην παρούσα απόφαση, το δικαίωμα ενημέρωσης του υποκειμένου δεδομένων μπορεί να περιοριστεί από τον υπεύθυνο επεξεργασίας στο πλαίσιο των ακόλουθων πράξεων επεξεργασίας:
               
                           α)
                        
                        
                           της διενέργειας διοικητικών ερευνών και πειθαρχικών διαδικασιών·
                        
                     
                           β)
                        
                        
                           προκαταρκτικών δραστηριοτήτων που αφορούν περιπτώσεις ενδεχόμενων παρατυπιών οι οποίες έχουν καταγγελθεί στην Ευρωπαϊκή Υπηρεσία Καταπολέμησης της Απάτης (OLAF)·
                        
                     
                           γ)
                        
                        
                           διαδικασιών καταγγελίας δυσλειτουργιών·
                        
                     
                           δ)
                        
                        
                           (επίσημων και ανεπίσημων) διαδικασιών σε περιπτώσεις παρενόχλησης·
                        
                     
                           ε)
                        
                        
                           εξέτασης εσωτερικών και εξωτερικών καταγγελιών·
                        
                     
                           στ)
                        
                        
                           εσωτερικών ελέγχων·
                        
                     
                           ζ)
                        
                        
                           ερευνών που διενεργούνται από τον Υπεύθυνο Προστασίας Δεδομένων σύμφωνα με το άρθρο 45 παράγραφος 2 του κανονισμού (ΕΕ) 2018/1725·
                        
                     
                           η)
                        
                        
                           των ερευνών ασφαλείας (ΤΠ) που διενεργούνται εσωτερικά ή με συμμετοχή εξωτερικών φορέων (π.χ. CERT-ΕΕ).
                        
                     
            
               2.   Όταν το Cedefop περιορίζει, εν όλω ή εν μέρει, το δικαίωμα ενημέρωσης των υποκειμένων των δεδομένων που αναφέρεται στις παραγράφους 14 έως 16 του κανονισμού (ΕΕ) 2018/1725, καταγράφει τους λόγους του περιορισμού, τη/τις νομική(-ές) βάση(-εις) σύμφωνα με το άρθρο 3 της παρούσας απόφασης, συμπεριλαμβανομένης εκτίμησης της αναγκαιότητας και της αναλογικότητας του περιορισμού.
               Καταχωρίζονται το αρχείο και, κατά περίπτωση, και τα έγγραφα που περιέχουν υποκείμενα πραγματικά περιστατικά και νομικά στοιχεία.
               Όλα αυτά τίθενται, κατόπιν αιτήματος, στη διάθεση του Ευρωπαίου Επόπτη Προστασίας Δεδομένων.
            
            
               3.   Ο περιορισμός που αναφέρεται στην παράγραφο 2 εξακολουθεί να εφαρμόζεται όσο εξακολουθούν να ισχύουν οι λόγοι που τον αιτιολογούν.
               Όταν οι λόγοι του περιορισμού δεν ισχύουν πλέον, το Cedefop παρέχει πληροφορίες στο υποκείμενο των δεδομένων σχετικά με τους κύριους λόγους στους οποίους βασίζεται η εφαρμογή ενός περιορισμού. Παράλληλα, το Cedefop ενημερώνει το υποκείμενο των δεδομένων για το δικαίωμά του να προβεί ανά πάσα στιγμή σε καταγγελία στον Ευρωπαίο Επόπτη Προστασίας Δεδομένων ή να ασκήσει δικαστική προσφυγή ενώπιον του Δικαστηρίου της Ευρωπαϊκής Ένωσης («Δικαστήριο»).
               Το Cedefop επανεξετάζει την εφαρμογή του περιορισμού ανά έξι μήνες μετά την έγκρισή του και κατά το κλείσιμο της σχετικής έρευνας, διαδικασίας ή διερεύνησης. Από τούδε και στο εξής, ο υπεύθυνος επεξεργασίας παρακολουθεί την ανάγκη διατήρησης οποιουδήποτε περιορισμού σε εξαμηνιαία βάση. Η δοκιμή αναγκαιότητας και αναλογικότητας που προβλέπεται στο άρθρο 3 παράγραφος 5 διενεργείται επίσης στο πλαίσιο κάθε περιοδικής επανεξέτασης, κατόπιν αξιολόγησης σχετικά με το κατά πόσον εξακολουθούν να ισχύουν πραγματικοί και νομικοί λόγοι περιορισμού ή όχι.
            
         
         
            Άρθρο 6
            Περιορισμός του δικαιώματος πρόσβασης του υποκειμένου δεδομένων
            
               1.   Σε δεόντως αιτιολογημένες περιπτώσεις και υπό τους όρους που καθορίζονται στην παρούσα απόφαση, το δικαίωμα πρόσβασης του υποκειμένου δεδομένων μπορεί να περιοριστεί από τον υπεύθυνο επεξεργασίας στο πλαίσιο των ακόλουθων πράξεων επεξεργασίας, όπου αυτό είναι αναγκαίο και αναλογικό:
               
                           α)
                        
                        
                           της διενέργειας διοικητικών ερευνών και πειθαρχικών διαδικασιών·
                        
                     
                           β)
                        
                        
                           προκαταρκτικών δραστηριοτήτων που αφορούν περιπτώσεις ενδεχόμενων παρατυπιών οι οποίες έχουν καταγγελθεί στην Ευρωπαϊκή Υπηρεσία Καταπολέμησης της Απάτης (OLAF)·
                        
                     
                           γ)
                        
                        
                           διαδικασιών καταγγελίας δυσλειτουργιών·
                        
                     
                           δ)
                        
                        
                           (επίσημων και ανεπίσημων) διαδικασιών σε περιπτώσεις παρενόχλησης·
                        
                     
                           ε)
                        
                        
                           της εξέτασης εσωτερικών και εξωτερικών καταγγελιών·
                        
                     
                           στ)
                        
                        
                           εσωτερικών ελέγχων·
                        
                     
                           ζ)
                        
                        
                           των ερευνών που διενεργούνται από τον Υπεύθυνο Προστασίας Δεδομένων σύμφωνα με το άρθρο 45 παράγραφος 2 του κανονισμού (ΕΕ) 2018/1725·
                        
                     
                           η)
                        
                        
                           των ερευνών ασφαλείας (ΤΠ) που διενεργούνται εσωτερικά ή με συμμετοχή εξωτερικών φορέων (π.χ. CERT-ΕΕ)·
                        
                     
                           θ)
                        
                        
                           της εξέτασης αιτημάτων πρόσβασης που υποβάλλονται από μέλη του προσωπικού για τα ιατρικά αρχεία τους.
                        
                     Όταν τα υποκείμενα των δεδομένων αιτούνται πρόσβαση στα προσωπικά δεδομένα τους τα οποία υποβάλλονται σε επεξεργασία στο πλαίσιο μίας ή περισσότερων συγκεκριμένων υποθέσεων ή σε συγκεκριμένη πράξη επεξεργασίας, σύμφωνα με το άρθρο 17 του κανονισμού (ΕΕ) 2018/1725, το Cedefop περιορίζεται κατά την αξιολόγηση του αιτήματος μόνο στα εν λόγω δεδομένα προσωπικού χαρακτήρα.
            
            
               2.   Όταν το Cedefop περιορίζει, εν όλω ή εν μέρει, το δικαίωμα πρόσβασης που αναφέρεται στο άρθρο 17 του κανονισμού (ΕΕ) 2018/1725, λαμβάνει τα ακόλουθα μέτρα:
               
                           α)
                        
                        
                           ενημερώνει το υποκείμενο των δεδομένων, διά της απαντήσεως στο αίτημά του, σχετικά με τον περιορισμό που εφαρμόζεται και τους κύριους λόγους αυτού, καθώς και σχετικά με τη δυνατότητα καταγγελίας ανά πάσα στιγμή προς τον Ευρωπαίο Επόπτη Προστασίας Δεδομένων ή δικαστικής προσφυγής ενώπιον του Δικαστηρίου της Ευρωπαϊκής Ένωσης·
                        
                     
                           β)
                        
                        
                           τεκμηριώνει σε εσωτερικό σημείωμα αξιολόγησης τους λόγους του περιορισμού, συμπεριλαμβανομένης μιας αξιολόγησης της αναγκαιότητας και της αναλογικότητας του περιορισμού, καθώς και της διάρκειάς του.
                        
                     Οι περιορισμοί που επιβάλλονται στο δικαίωμα πρόσβασης των μελών προσωπικού στα ιατρικά αρχεία τους αφορούν μόνο αιτήματα άμεσης πρόσβασης από μέλη του προσωπικού σε ιατρικά δεδομένα ψυχολογικής ή ψυχιατρικής φύσης όταν η αξιολόγηση που πραγματοποιείται ανά περίπτωση αποκαλύπτει ότι είναι απαραίτητη η έμμεση πρόσβαση για την προστασία του υποκειμένου δεδομένων. Η πρόσβαση στα εν λόγω δεδομένα πραγματοποιείται μέσω του ιατρού που διορίζει το ενδιαφερόμενο υποκείμενο δεδομένων. Ο ιατρός που επιλέγει το υποκείμενο δεδομένων αποκτά πρόσβαση σε όλες τις πληροφορίες και διαθέτει τη διακριτική ευχέρεια να αποφασίζει για τον τρόπο και το είδος της πρόσβασης που παρέχεται στο υποκείμενο δεδομένων.
               Η παροχή πληροφοριών που αναφέρεται στο στοιχείο α) μπορεί να αναβάλλεται, να παραλείπεται ή να απορρίπτεται στο μέτρο που καταργεί τα αποτελέσματα που παράγει ο περιορισμός σύμφωνα με το άρθρο 25 παράγραφος 8 του κανονισμού (ΕΕ) 2018/1725.
               Το Cedefop επανεξετάζει την εφαρμογή του περιορισμού ανά έξι μήνες μετά την έγκρισή του και κατά το κλείσιμο της σχετικής έρευνας, διαδικασίας ή διερεύνησης. Από τούδε και στο εξής, ο υπεύθυνος επεξεργασίας παρακολουθεί την ανάγκη διατήρησης οποιουδήποτε περιορισμού σε εξαμηνιαία βάση. Η δοκιμή αναγκαιότητας και αναλογικότητας που προβλέπεται στο άρθρο 3 παράγραφος 5 διενεργείται και στο πλαίσιο κάθε περιοδικής επανεξέτασης, κατόπιν αξιολόγησης σχετικά με το κατά πόσον εξακολουθούν να ισχύουν πραγματικοί και νομικοί λόγοι περιορισμού ή όχι.
            
            
               3.   Καταχωρίζονται το αρχείο και, κατά περίπτωση, και τα έγγραφα που περιέχουν υποκείμενα πραγματικά περιστατικά και νομικά στοιχεία. Όλα αυτά τίθενται, κατόπιν αιτήματος, στη διάθεση του Ευρωπαίου Επόπτη Προστασίας Δεδομένων.
            
         
         
            Άρθρο 7
            Περιορισμός των δικαιωμάτων του υποκειμένου δεδομένων περί διόρθωσης, διαγραφής και περιορισμού της επεξεργασίας
            
               1.   Σε δεόντως αιτιολογημένες περιπτώσεις και υπό τους όρους που καθορίζονται στην παρούσα απόφαση, τα δικαιώματα του υποκειμένου δεδομένων περί διόρθωσης, διαγραφής και περιορισμού της επεξεργασίας μπορεί να περιοριστούν από τον υπεύθυνο επεξεργασίας στο πλαίσιο των ακόλουθων πράξεων επεξεργασίας, όπου είναι αναγκαίο και σκόπιμο:
               
                           α)
                        
                        
                           της διενέργειας διοικητικών ερευνών και πειθαρχικών διαδικασιών·
                        
                     
                           β)
                        
                        
                           προκαταρκτικών δραστηριοτήτων που αφορούν περιπτώσεις ενδεχόμενων παρατυπιών οι οποίες έχουν καταγγελθεί στην Ευρωπαϊκή Υπηρεσία Καταπολέμησης της Απάτης (OLAF)·
                        
                     
                           γ)
                        
                        
                           διαδικασιών καταγγελίας δυσλειτουργιών·
                        
                     
                           δ)
                        
                        
                           (επίσημων και ανεπίσημων) διαδικασιών σε περιπτώσεις παρενόχλησης·
                        
                     
                           ε)
                        
                        
                           της εξέτασης εσωτερικών και εξωτερικών καταγγελιών·
                        
                     
                           στ)
                        
                        
                           εσωτερικών ελέγχων·
                        
                     
                           ζ)
                        
                        
                           των ερευνών που διενεργούνται από τον Υπεύθυνο Προστασίας Δεδομένων σύμφωνα με το άρθρο 45 παράγραφος 2 του κανονισμού (ΕΕ) 2018/1725·
                        
                     
                           η)
                        
                        
                           των ερευνών ασφαλείας (ΤΠ) που διενεργούνται εσωτερικά ή με συμμετοχή εξωτερικών φορέων (π.χ. CERT-ΕΕ).
                        
                     
            
               2.   Όταν το Cedefop περιορίζει, εν όλω ή εν μέρει, την εφαρμογή των δικαιωμάτων του υποκειμένου δεδομένων περί διόρθωσης, διαγραφής και περιορισμού της επεξεργασίας, τα οποία αναφέρονται στο άρθρο 18, στο άρθρο 19 παράγραφος 1 και στο άρθρο 20 παράγραφος 1 του κανονισμού (ΕΕ) 2018/1725 αντίστοιχα, ακολουθεί τα στάδια που περιγράφονται στο άρθρο 6 παράγραφος 2 της παρούσας απόφασης και καταχωρίζει το αρχείο σύμφωνα με το άρθρο 6 παράγραφος 3 αυτής.
            
         
         
            Άρθρο 8
            Περιορισμός των δικαιωμάτων ανακοίνωσης της παραβίασης δεδομένων προσωπικού χαρακτήρα στο υποκείμενο των δεδομένων και απόρρητο των ηλεκτρονικών επικοινωνιών
            
               1.   Σε δεόντως αιτιολογημένες περιπτώσεις και υπό τους όρους που καθορίζονται στην παρούσα απόφαση, το δικαίωμα ανακοίνωσης της παραβίασης δεδομένων προσωπικού χαρακτήρα μπορεί να περιοριστεί από τον υπεύθυνο επεξεργασίας στο πλαίσιο των ακόλουθων πράξεων επεξεργασίας, όπου είναι αναγκαίο και σκόπιμο:
               
                           α)
                        
                        
                           της διενέργειας διοικητικών ερευνών και πειθαρχικών διαδικασιών·
                        
                     
                           β)
                        
                        
                           προκαταρκτικών δραστηριοτήτων που αφορούν περιπτώσεις ενδεχόμενων παρατυπιών οι οποίες έχουν καταγγελθεί στην Ευρωπαϊκή Υπηρεσία Καταπολέμησης της Απάτης (OLAF)·
                        
                     
                           γ)
                        
                        
                           διαδικασιών καταγγελίας δυσλειτουργιών·
                        
                     
                           δ)
                        
                        
                           εσωτερικών ελέγχων·
                        
                     
                           ε)
                        
                        
                           των ερευνών που διενεργούνται από τον Υπεύθυνο Προστασίας Δεδομένων σύμφωνα με το άρθρο 45 παράγραφος 2 του κανονισμού (ΕΕ) 2018/1725·
                        
                     
                           στ)
                        
                        
                           των ερευνών ασφαλείας (ΤΠ) που διενεργούνται εσωτερικά ή με συμμετοχή εξωτερικών φορέων (π.χ. CERT-ΕΕ).
                        
                     
            
               2.   Σε δεόντως αιτιολογημένες περιπτώσεις και υπό τους όρους που καθορίζονται στην παρούσα απόφαση, το δικαίωμα του απορρήτου των ηλεκτρονικών επικοινωνιών μπορεί να περιοριστεί από τον υπεύθυνο επεξεργασίας στο πλαίσιο των ακόλουθων πράξεων επεξεργασίας, όπου είναι αναγκαίο και σκόπιμο:
               
                           α)
                        
                        
                           της διενέργειας διοικητικών ερευνών και πειθαρχικών διαδικασιών·
                        
                     
                           β)
                        
                        
                           προκαταρκτικών δραστηριοτήτων που αφορούν περιπτώσεις ενδεχόμενων παρατυπιών οι οποίες έχουν καταγγελθεί στην Ευρωπαϊκή Υπηρεσία Καταπολέμησης της Απάτης (OLAF)·
                        
                     
                           γ)
                        
                        
                           διαδικασιών καταγγελίας δυσλειτουργιών·
                        
                     
                           δ)
                        
                        
                           επίσημων διαδικασιών σε περιπτώσεις παρενόχλησης·
                        
                     
                           ε)
                        
                        
                           της εξέτασης εσωτερικών και εξωτερικών καταγγελιών·
                        
                     
                           στ)
                        
                        
                           των ερευνών ασφαλείας (ΤΠ) που διενεργούνται εσωτερικά ή με συμμετοχή εξωτερικών φορέων (π.χ. CERT-ΕΕ).
                        
                     
            
               3.   Όταν το Cedefop περιορίζει τα δικαιώματα ανακοίνωσης της παραβίασης δεδομένων προσωπικού χαρακτήρα στο υποκείμενο των δεδομένων ή το απόρρητο των ηλεκτρονικών επικοινωνιών, όπως αναφέρεται στα άρθρα 35 και 36 του κανονισμού (ΕΕ) 2018/1725 αντίστοιχα, αρχειοθετεί και καταχωρίζει τους λόγους του περιορισμού σύμφωνα με το άρθρο 5 παράγραφος 2 της παρούσας απόφασης. Εφαρμόζεται επίσης το άρθρο 5 παράγραφος 3 της παρούσας απόφασης.
            
         
         
            Άρθρο 9
            Έναρξη ισχύος
            Η παρούσα απόφαση αρχίζει να ισχύει είκοσι ημέρες μετά τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Έγινε στις 6 Μαΐου 2020.
            
               
                  Για το Διοικητικό Συμβούλιο
               
               Barbara DORN
               
                  Η Πρόεδρος του Διοικητικού Συμβουλίου
               
            
         
         
            (1)  . ΕΕ L 295 της 21.11.2018, σ. 39.
         
            (2)  . ΕΕ L 30 της 31.1.2019, σ. 90.
         
            (3)  . https://edps.europa.eu/sites/edp/files/publication/18-12-20_guidance_on_article_25_en.pdf.
         
            (4)  . Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).
         
            (5)  . Οδηγία (ΕΕ) 2016/680 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από αρμόδιες αρχές για τους σκοπούς της πρόληψης, διερεύνησης, ανίχνευσης ή δίωξης ποινικών αδικημάτων ή της εκτέλεσης ποινικών κυρώσεων και για την ελεύθερη κυκλοφορία των δεδομένων αυτών και την κατάργηση της απόφασης-πλαίσιο 2008/977/ΔΕΥ του Συμβουλίου (ΕΕ L 119 της 4.5.2016, σ. 89).